**NÁRODNÁ RADA SLOVENSKEJ REPUBLIKY**

**VII. volebné obdobie**

**Návrh**

**zákon**

z ... 2018,

**ktorým sa mení a dopĺňa zákon č. 71/1967 Zb. o správnom konaní (správny poriadok) v znení neskorších predpisov a ktorým sa dopĺňajú niektoré zákony**

Národná rada Slovenskej republiky sa uzniesla na tomto zákone:

**Čl. I**

Zákon č. 71/1967 Zb. o správnom konaní (správny poriadok) v znení zákona č. 215/2002 Z. z., zákona č. 527/2003 Z. z., zákona č. 122/2006 Z. z., zákona č. 445/2008 Z. z., zákona č. 204/2011 Z. z., zákona č. 176/2015 Z. z., zákona č. 125/2016 Z. z., zákona č. 149/2017 Z. z., zákona č. 238/2017 Z. z. a zákona č. 177/2018 sa mení a dopĺňa takto:

1. Za druhú časť sa vkladá nová tretia časť, ktorá vrátane nadpisu znie:

„Tretia časť

Osobitný postup pred začatím konania

§ 17a

Výzva pred začatím konania

(1) Ak správy orgán zistí skutočnosti odôvodňujúce začatie konania o uložení pokuty alebo inej sankcie podľa osobitného predpisu voči fyzickej osobe, ktorá porušila povinnosť uvedenú v odseku 3 písm. a) podľa osobitného predpisu (ďalej len „nesplnená povinnosť“), vyzve túto osobu (ďalej len „povinná osoba“) pred začatím konania o uložení pokuty alebo inej sankcie na riadne splnenie nesplnenej povinnosti v lehote určenej správnym orgánom nie kratšej ako 15 dní od doručenia výzvy.

(2) Výzva podľa odseku 1 obsahuje

a) označenie správneho orgánu, ktorý ju vydal,

b) označenie povinnej osoby,

c) označenie nesplnenej povinnosti,

d) skutočnosti, ktoré svedčia o nesplnení povinnosti s uvedením ustanovenia právneho predpisu, ktorý povinná osoba porušila,

e) lehotu určenú správnym orgánom na dodatočné splnenie nesplnenej povinnosti,

f) špecifikáciu skutočností podľa § 17c ods. 2, ak v dôsledku nesplnenej povinnosti povinná osoba získala finančné prostriedky alebo inú individuálne alebo druhovo určenú vec alebo výhodu,

g) výšku pokuty alebo inej sankcie, ktorú osobitný predpis ustanovuje za nesplnenie uvedenej povinnosti.

(3) Správny orgán postupuje podľa odseku 1 len, ak

a) povinnosť, nesplnenie ktorej odôvodňuje začatie konania o uložení pokuty alebo inej sankcie podľa osobitného predpisu, spočíva v

1. predložení dokumentu alebo inej veci v určitej zákonom alebo správnym orgánom ustanovenej lehote,

2. riadnom a včasnom vyplnení formulára alebo iného dokladu určeného osobitným predpisom,

3. poskytnutí úplnej alebo pravdivej informácie alebo podkladu v zákonom alebo správnym orgánom ustanovenej lehote a forme,

4. registrácii podľa osobitného predpisu, alebo

5. inom konaní registračného alebo oznamovacieho charakteru, ktoré môže byť vykonané dodatočne bez zásadného vplyvu na výkon úloh tohto správneho orgánu alebo iného orgánu verejnej moci,

b) nejde o povinnosť uloženú správnym orgánom v osobitnej výzve alebo žiadosti v rámci plnenia jeho úloh,

c) nesplnenie povinnosti nemá negatívny vplyv na práva a povinnosti tretej osoby,

d) nesplnenie povinnosti nepredstavuje závažné porušenie osobitného predpisu a zároveň nejde o správny delikt, za ktorý osobitný predpis ustanovuje fyzickej osobe pokutu alebo inú sankciu vo výške nad 10 000 eur,

e) zo strany tohto správneho orgánu nedošlo k upusteniu od uloženia sankcie podľa § 17b v lehote päť rokov pred odoslaním výzvy podľa odseku 1 a

f) povinnej osobe nebola týmto správnym orgánom uložená pokuta alebo iná sankcia podľa osobitného predpisu v lehote päť rokov pred odoslaním výzvy podľa odseku 1.

(4) Výzvu podľa odseku 1 doručuje správny orgán do vlastných rúk. Lehota na splnenie povinnosti plynie odo dňa doručenia alebo odo dňa, kedy sa výzva považuje za doručenú podľa tohto zákona.

§ 17b

Upustenie od uloženia sankcie

(1) Správny orgán nezačne správne konanie o uložení pokuty alebo inej sankcie podľa osobitného predpisu, ak povinná osoba riadne splnila nesplnenú povinnosť po doručení výzvy podľa § 17a ods. 1 v lehote určenej správnym orgánom v tejto výzve.

(2) Správny orgán nezačne správne konanie o uložení pokuty alebo inej sankcie podľa osobitného predpisu, ak povinná osoba riadne splnila nesplnenú povinnosť z vlastnej iniciatívy pred doručením výzvy podľa § 17a ods. 1 a ak sú zároveň splnené podmienky podľa § 17a ods. 3.

(3) O upustení od uloženia sankcie podľa odseku 1 alebo 2 správny orgán informuje povinnú osobu, ktorá by bola účastníkom konania o uložení pokuty alebo inej sankcie podľa osobitného predpisu. Proti oznámeniu podľa predchádzajúcej vety nie je prípustný opravný prostriedok.

(4) Správny orgán začne konanie o uložení pokuty alebo inej sankcie, ak v lehote dvoch rokov od upustenia od uloženia sankcie podľa odseku 1 alebo 2 zistí, že k dodatočnému splneniu nesplnenej povinnosti došlo v dôsledku trestného činu.

§ 17c

(1) Postup podľa § 17a a § 17b sa neaplikuje, ak

a) je uloženie pokuty alebo inej sankcie podľa osobitného predpisu nevyhnutné na riadnu implementáciu právne záväzného aktu Európskej únie,

b) ide o nesplnenú povinnosť osoby, ktorá je držiteľom oprávnenia na výkon činnosti, ktorá nie je živnosťou podľa osobitného predpisu, a uloženie pokuty alebo inej sankcie za porušenie povinnosti je možné len voči držiteľovi oprávnenia na výkon tejto činnosti,

c) ide o nesplnenú povinnosť, plnenie ktorej je nevyhnutné na ochranu verejného zdravia, životného prostredia alebo bezpečnosti štátu.

(2) Ak v dôsledku porušenia nesplnenej povinnosti povinná osoba získala finančné prostriedky alebo inú individuálne alebo druhovo určenú vec alebo výhodu, správny orgán postupuje podľa § 17b len, ak povinná osoba v správnym orgánom ustanovenej lehote vrátila

a) neoprávnene získané finančné prostriedky,

b) inú individuálne alebo druhovo určenú vec alebo výhodu, ak je možné vec alebo výhodu vrátiť bez poškodenia,

c) finančné prostriedky vo výške hodnoty neoprávnene získanej inej individuálne alebo druhovo určenej veci alebo výhody, ak nie je možné túto vec alebo výhodu vrátiť bez poškodenia.

(3) Finančné prostriedky, vec alebo výhodu podľa odseku 2 povinná osoba vráti subjektu, ktorý ich vyplatil alebo poskytol. Ak tento subjekt odmietne preukázateľne poskytnúť potrebnú súčinnosť na účel prevzatia finančných prostriedkov, veci alebo výhody, povinná osoba ich vráti zriaďovateľovi tohto subjektu alebo, ak zriaďovateľa niet, ústrednému orgánu štátnej správy v predmetnej oblasti.“.

Doterajšia tretia časť až piata časť sa označuje ako štvrtá časť až šiesta časť.

2. V § 60a sa slovo „tretej“ nahrádza slovom „štvrtej“.

**Čl. II**

Zákon č. 563/2009 Z. z. o správe daní (daňový poriadok) a o zmene a doplnení niektorých zákonov v znení zákona č. 331/2011 Z. z., zákona č. 332/2011 Z. z., zákona č. 384/2011 Z. z., zákona č. 546/2011 Z. z., zákona č. 69/2012 Z. z., zákona č. 91/2012 Z. z., zákona č. 235/2012 Z. z., zákona č. 246/2012 Z. z., zákona č. 440/2012 Z. z., zákona č. 218/2013 Z. z., zákona č. 435/2013 Z. z., zákona č. 213/2014 Z. z., zákona č. 218/2014 Z. z., zákona č. 333/2014 Z. z., zákona č. 361/2014 Z. z., zákona č. 130/2015 Z. z., zákona č. 176/2015 Z. z., zákona č. 252/2015 Z. z., zákona č. 269/2015 Z. z., zákona č. 393/2015 Z. z., zákona č. 447/2015 Z. z., zákona č. 125/2016 Z. z., zákona č. 298/2016 Z. z., zákona č. 339/2016 Z. z., zákona č. 267/2017 Z. z., zákona č. 344/2017 Z. z., zákona č. 177/2018 Z. z. a zákona č. 213/2018 Z. z. sa dopĺňa takto:

1. Za § 155a sa vkladajú nové § 155b a § 155c, ktoré vrátane nadpisu znejú:

„§ 155b

Výzva pred uložením pokuty

(1) Ak správca dane zistí, že sa fyzická osoba dopustila správneho deliktu podľa § 154 okrem správneho deliktu podľa § 154 ods. 1 písm. a), b) a h), vyzve túto osobu pred uložením pokuty podľa § 155 na riadne splnenie povinnosti, ktorej porušenie je správnym deliktom podľa § 154 okrem správneho deliktu podľa § 154 ods. 1 písm. a), b) a h) (ďalej len „nesplnená povinnosť“) v lehote určenej správcom dane nie kratšej ako 15 dní od doručenia výzvy. Postup podľa predchádzajúcej vety nemá vplyv na možnosť fyzickej osoby, ktorá nemá oprávnenie na podnikanie, zbaviť sa zodpovednosti za správny delikt podľa § 154 ods. 2.

(2) Výzva podľa odseku 1 obsahuje

a) označenie správcu dane,

b) označenie osoby, ktorá sa dopustila správneho deliktu,

c) označenie nesplnenej povinnosti,

d) skutočnosti, ktoré svedčia o nesplnení povinnosti s uvedením ustanovenia právneho predpisu, ktorý osoba porušila,

e) lehotu určenú správcom dane na dodatočné splnenie nesplnenej povinnosti,

f) výšku dane alebo rozdielu dane, preddavku na daň, splátky dane, vybraného preddavku na daň, dane vyberanej zrážkou, alebo zrazenú sumu na zabezpečenie dane, ktorú je osoba povinná zaplatiť alebo odviesť, ak porušením povinnosti podľa odseku 3 písm. a) vznikol tento záväzok fyzickej osoby a jeho výšku môže správca dane určiť bez nepomerných ťažkostí,

g) výšku pokuty, ktorú ustanovuje § 155 za príslušný správny delikt.

(3) Správca dane postupuje podľa odseku 1 len, ak

a) ide o povinnosť, ktorej porušenie je správnym deliktom podľa § 154 okrem správneho deliktu podľa § 154 ods. 1 písm. a), b) a h),

b) nejde o povinnosť uloženú správcom dane v osobitnej výzve alebo žiadosti v rámci plnenia jeho úloh,

c) nesplnenie povinnosti nemá negatívny vplyv na práva a povinnosti tretej osoby,

d) nesplnenie povinnosti nepredstavuje závažné porušenie tohto zákona alebo osobitného predpisu1) a zároveň nejde o správny delikt, za ktorý § 155 stanovuje fyzickej osobe pokutu nad 10 000 eur,

e) zo strany tohto správcu dane nedošlo k upusteniu od uloženia pokuty podľa § 155c v lehote päť rokov pred odoslaním výzvy podľa odseku 1 a

f) povinnej osobe nebola týmto správcom dane uložená pokuta podľa § 155 v lehote päť rokov pred odoslaním výzvy podľa odseku 1.

(4) Výzvu podľa odseku 1 doručuje správca dane do vlastných rúk. Lehota na splnenie povinnosti plynie odo dňa doručenia alebo odo dňa, kedy sa výzva považuje za doručenú podľa tohto zákona.

§ 155c

Upustenie od uloženia pokuty

(1) Správca dane upustí od uloženia pokuty podľa § 155, ak osoba riadne splnila nesplnenú povinnosť po doručení výzvy podľa § 155b ods. 1 v lehote určenej správcom dane v tejto výzve.

(2) Správca dane upustí od uloženia pokuty podľa § 155, ak osoba riadne splnila nesplnenú povinnosť z vlastnej iniciatívy pred doručením výzvy podľa § 155b ods. 1, a ak sú zároveň splnené podmienky podľa § 155b ods. 3.

(3) O upustení od uloženia pokuty podľa odseku 1 alebo 2 správca dane informuje osobu, ktorej by inak bola uložená pokuta. Proti oznámeniu podľa predchádzajúcej vety nie je prípustný opravný prostriedok.

(4) Správca dane uloží pokutu, ak v lehote dvoch rokov od upustenia od uloženia pokuty podľa odseku 1 alebo 2 zistí, že k dodatočnému splneniu nesplnenej povinnosti došlo v dôsledku trestného činu.“.

2. V § 165h sa za odsek 2 vkladá nový odsek 3, ktorý znie:

„(3) Podľa § 155b a § 155c sa postupuje, ak správca dane za porušenie povinnosti podľa tohto zákona nezačal daňové konanie o uložení pokuty do 31. decembra 2018.“.

**Čl. III**

Zákon č. 461/2003 Z. z. o sociálnom poistení v znení zákona č. 551/2003 Z. z., zákona č. 600/2003 Z. z., zákona č. 5/2004 Z. z., zákona č. 43/2004 Z. z., zákona č. 186/2004 Z. z., zákona č. 365/2004 Z. z., zákona č. 391/2004 Z. z., zákona č. 439/2004 Z. z., zákona č. 523/2004 Z. z., zákona č. 721/2004 Z. z., zákona č. 82/2005 Z. z., zákona č. 244/2005 Z. z., zákona č. 351/2005 Z. z., zákona č. 534/2005 Z. z., zákona č. 584/2005 Z. z., zákona č. 310/2006 Z. z., nálezu Ústavného súdu Slovenskej republiky č. 460/2006 Z. z., zákona č. 529/2006 Z. z., uznesenia Ústavného súdu Slovenskej republiky č. 566/2006 Z. z., zákona č. 592/2006 Z. z., zákona č. 677/2006 Z. z., zákona č. 274/2007 Z. z., zákona č. 519/2007 Z. z., zákona č. 555/2007 Z. z., zákona č. 659/2007 Z. z., nálezu Ústavného súdu Slovenskej republiky č. 204/2008 Z. z., zákona č. 434/2008 Z. z., zákona č. 449/2008 Z. z., zákona č. 599/2008 Z. z., zákona č. 108/2009 Z. z., zákona č. 192/2009 Z. z., zákona č. 200/2009 Z. z., zákona č. 285/2009 Z. z., zákona č. 571/2009 Z. z., zákona č. 572/2009 Z. z., zákona č. 52/2010 Z. z., zákona č. 151/2010 Z. z., zákona č. 403/2010 Z. z., zákona č. 543/2010 Z. z., zákona č. 125/2011 Z. z., zákona č. 223/2011 Z. z., zákona č. 250/2011 Z. z., zákona č. 334/2011 Z. z., zákona č. 348/2011 Z. z., zákona č. 521/2011 Z. z., zákona č. 69/2012 Z. z., zákona č. 252/2012 Z. z., zákona č. 413/2012 Z. z., zákona č. 96/2013 Z. z., zákona č. 338/2013 Z. z., zákona č. 352/2013 Z. z., zákona č. 183/2014 Z. z., zákona č. 195/2014 Z. z., zákona č. 204/2014 Z. z., zákona č. 240/2014 Z. z., zákona č. 298/2014 Z. z., zákona č. 25/2015 Z. z., zákona č. 32/2015 Z. z., zákona č. 61/2015 Z. z., zákona č. 77/2015 Z. z., zákona č. 87/2015 Z. z., zákona č. 112/2015 Z. z., zákona č. 140/2015 Z. z., zákona č. 176/2015 Z. z., zákona č. 336/2015 Z. z., zákona č. 378/2015 Z. z., zákona č. 407/2015 Z. z., zákona č. 440/2015 Z. z., zákona č. 125/2016 Z. z., zákona č. 285/2016 Z. z., zákona č. 310/2016 Z. z., zákona č. 355/2016 Z. z., zákona č. 2/2017 Z. z., zákona č. 85/2017 Z. z., zákona č. 184/2017 Z. z., zákona č. 264/2017 Z. z., zákona č. 266/2017 Z. z., zákona č. 279/2017 Z. z., zákona č. 63/2018 Z. z., zákona č. 87/2018 Z. z. a zákona č. 177/2018 Z. z. sa dopĺňa takto:

1. V piatej časti tretej hlave sa za druhý oddiel vkladá nový tretí oddiel, ktorý vrátane nadpisu znie:

„TRETÍ DIEL

Upustenie od uloženia pokuty alebo penále

§ 241b

Výzva pred začatím konania

(1) Ak organizačná zložka Sociálnej poisťovne zistí skutočnosti odôvodňujúce začatie nedávkového konania, predmetom ktorého je rozhodovanie o pokute alebo penále voči fyzickej osobe, vyzve túto osobu pred začatím tohto konania na riadne splnenie povinnosti podľa tohto zákona (ďalej len „nesplnená povinnosť“) v lehote určenej organizačnou zložkou Sociálnej poisťovne nie kratšej ako 15 dní od doručenia výzvy.

(2) Výzva podľa odseku 1 obsahuje

a) označenie organizačnej zložky Sociálnej poisťovne, ktorá ju vydala,

b) označenie osoby, ktorá nesplnila povinnosť podľa tohto zákona,

c) označenie nesplnenej povinnosti,

d) skutočnosti, ktoré svedčia o nesplnení povinnosti s uvedením ustanovenia právneho predpisu, ktorý povinná osoba porušila,

e) lehotu určenú organizačnou zložkou Sociálnej poisťovne na dodatočné splnenie nesplnenej povinnosti,

f) výšku poistného alebo príspevkov na starobné dôchodkové sporenie, ktorú je osoba povinná zaplatiť alebo odviesť, ak porušením povinnosti podľa odseku 3 písm. a) vznikol tento záväzok fyzickej osoby a jeho výšku môže organizačná zložka Sociálnej poisťovne určiť bez nepomerných ťažkostí,

g) výšku pokuty alebo penále, ktorú tento zákon ustanovuje za nesplnenie uvedenej povinnosti.

(3) Organizačná zložka Sociálnej poisťovne postupuje podľa odseku 1 len, ak

a) povinnosť, nesplnenie ktorej odôvodňuje začatie konania o uložení pokuty alebo penále spočíva v

1. predložení dokumentu alebo inej veci v určitej zákonom alebo správnym orgánom ustanovenej lehote,

2. riadnom a včasnom vyplnení formulára alebo iného dokladu určeného osobitným predpisom,

3. poskytnutí úplnej alebo pravdivej informácie alebo podkladu v zákonom alebo správnym orgánom ustanovenej lehote a forme,

4. inom konaní registračného alebo oznamovacieho charakteru, ktoré môže byť vykonané dodatočne bez zásadného vplyvu na výkon úloh Sociálnej poisťovne alebo iného orgánu verejnej moci,

b) nejde o povinnosť uloženú Sociálnou poisťovňou v osobitnej výzve alebo žiadosti v rámci plnenia jeho úloh,

c) nesplnenie povinnosti nemá negatívny vplyv na práva a povinnosti tretej osoby,

d) nesplnenie povinnosti nepredstavuje závažné porušenie osobitného predpisu,

e) nesplnenie povinnosti podľa písmena a) nedôjde k omeškaniu platby poistného alebo príspevku na starobné dôchodkové sporenie, za ktoré § 240 ods. 1 ustanovuje penále v sume nad 5 000 eur,

f) zo strany Sociálnej poisťovne nedošlo k upusteniu od uloženia pokuty alebo penále podľa § 241c v lehote päť rokov pred odoslaním výzvy podľa odseku 1 a

g) fyzickej osobe nebola Sociálnou poisťovňou uložená pokuta alebo penále podľa tohto zákona v lehote päť rokov pred odoslaním výzvy podľa odseku 1.

(4) Výzvu podľa odseku 1 doručuje organizačná zložka Sociálnej poisťovne do vlastných rúk. Lehota na splnenie povinnosti plynie odo dňa doručenia alebo odo dňa, kedy sa výzva považuje za doručenú podľa tohto zákona.

§ 241c

Upustenie od uloženia pokuty alebo penále

(1) Organizačná zložka Sociálnej poisťovne nezačne konanie o uložení pokuty alebo penále, ak osoba riadne splnila nesplnenú povinnosť po doručení výzvy podľa § 241b ods. 1 v lehote určenej v tejto výzve.

(2) Organizačná zložka Sociálnej poisťovne nezačne konanie o uložení pokuty alebo penále, ak osoba riadne splnila nesplnenú povinnosť z vlastnej iniciatívy pred doručením výzvy podľa § 241b ods. 1 a ak sú zároveň splnené podmienky podľa § 241b ods. 3.

(3) O upustení od uloženia sankcie podľa odseku 1 alebo 2 organizačná zložka Sociálnej poisťovne informuje osobu, ktorá by inak bola účastníkom konania o uložení pokuty alebo penále. Proti oznámeniu podľa predchádzajúcej vety nie je prípustný opravný prostriedok.

(4) Organizačná zložka Sociálnej poisťovne začne konanie o uložení pokuty alebo penále, ak v lehote dvoch rokov od upustenia od uloženia pokuty alebo penále podľa odseku 1 alebo 2 zistí, že k dodatočnému splneniu nesplnenej povinnosti došlo v dôsledku trestného činu.“.

2. Za § 293ec sa vkladá nový § 293ed, ktorý vrátane nadpisu znie:

„§ 293ed

Prechodné ustanovenie k úpravám účinným od 1. januára 2019

Podľa § 241b a § 241c sa postupuje, ak Sociálna poisťovňa za porušenie povinnosti podľa tohto zákona nezačala konanie o uložení pokuty alebo penále do 31. decembra 2018.“.

**Čl. IV**

Tento zákon nadobúda účinnosť 1. januára 2019.